**ZAPISNIK**

**6. SEJE STRATEŠKEGA SVETA ZA MAKROEKONOMSKA VPRAŠANJA**

sreda, 20. 9. 2023

Prisotni člani: mag. Marijana Bednaš, mag. Velimir Bole, dr. Mitja Čok, mag. Mitja Gaspari, Bojan Ivanc, dr. Igor Masten (preko aplikacije Zoom), dr. Mojmir Mrak, dr. Janez Prašnikar, dr. Vasja Rant.

Odsotni: dr. Mejra Festić, dr. Matej Lahovnik, dr. Dušan Mramor, dr. Žiga Žarnić.

Ostali prisotni: dr. Robert Golob, Klemen Boštjančič, mag. Igor Mally, mag. Saša Jazbec, Petra Bezjak Cirman, dr. Katja Lautar, mag. Gordana Pipan, Erik Scheriani.

**Dnevni red:**

1. Potrditev zapisnikov 5. seje SSM in 1. izredne seje SSM;

2. Sklad za obnovo Slovenije;

3. Preoblikovanje slovenskega pokojninskega sistema;

4. Razno.

**AD/1**

Prisotni člani so se strinjali s predlogom predsednice, da Strateški svet zaradi večjega števila odsotnih članov sprejme zapisnika 5. redne in 1. izredne seje SSM na naslednji seji, ki bo predvidoma oktobra.

**AD/2**

Minister za finance Klemen Boštjančič je predstavil koncept oblikovanja Sklada za obnovo Slovenije. V predstavitvi je bilo izpostavljeno, da je predvideno, da bo sklad sestavljen iz dveh delov. Prvi del, namenjen infrastrukturi, bo financiran z nepovratnimi proračunskimi sredstvi po pravilih proračunskega sklada, ki ga bo upravljala vlada oziroma ministrstvo za finance. Drugi del bo financiran s povratnimi sredstvi, ki bodo upravičencem (prebivalstvo, gospodarstvo, delno tudi občine) dodeljena iz sklada, ki naj bi ga upravljala SID banka v sodelovanju z vlado.

Člani strateškega sveta so na 1. izredni seji 11. avgusta 2023 kot najbolj ustrezno obliko podprli izvenproračunski sklad , ki metodološko ne bi bil del sektorja država. Po zgoraj povzeti obrazložitvi predstavnikov Ministrstva za finance so nekateri člani bili mnenja, da je tudi ta oblika sprejemljiva. Svoje mnenje bodo podali, ko bodo prejeli gradivo oziroma zakonske predloge, vezane na oblikovanje Sklada za obnovo Slovenije. V povezavi s tem je eden od članov eksplicitno opozoril, da ni možno podajati kredibilnega mnenja brez vnaprej poslanega pisnega gradiva. Ponovno (kot že na izredni seji 11.8.2023) so člani izpostavili dejstvo, da bodo zelo verjetno tovrstne nesreče zaradi podnebnih sprememb bolj pogoste; posledično bi bilo smotrno, da bi država v prihodnjem razmišljala, da bi (v kolikor bi bil razrez med povratnimi in nepovratnimi sredstvi drugačen) za ta namen vzpostavila posebne namenske sklade.

**AD/3**

Že pred sejo je predsednica sveta predlagala umik 3. točke dnevnega reda ("*Preoblikovanje slovenskega pokojninskega sistema*") zaradi opravičene odsotnosti ekipe, ki je pripravila gradivo. Predmetna točka dnevnega reda bo predvidoma obravnavana na naslednji seji.

**AD/4**

Minister je na kratko predstavil finančni okvir proračunov za prihodnji dve leti s poudarkom na predvidenih (linearnih) znižanjih za 2 oziroma 4% ter posegi v zakonsko pridobljene pravice.

Člani so še na kratko razpravljali o SURS-ovi reviziji podatka o rasti BDP v letu 2022 (prva letna ocena). Člani bodo po seji dobili kopijo uradnega odgovora SURSa na vladni poziv za obrazložitev nastalega odstopanja.

Seja se je zaključila ob 19.00 uri.

Zapisal: Erik Scheriani

mag. Marijana Bednaš

PREDSEDNICA STRATEŠKEGA SVETA

Priloga:

* lista prisotnosti